གཞན་ཡང་།འཛམ་གླིང་ཐོག་མི་འབོར་དུང་ཕྱུར་བདུན་ཅུ་ཙམ་ཡོད་པ་རྣམས་རིགས་རྫས་མི་འདྲ་བ་རེ་ཡོད་ཀྱང་ཚང་མར་བདེ་སྐྱིད་ཀྱི་ཐོབ་ཐང་ཡོད་པ་གཅིག་མཚུངས་ཡིན་པ་དང་།ལུས་ཀྱི་བད་ེསྡུག་ལས་སེམས་ཀྱི་བདེ་སྡུག་གཙོ་ཆེ་བ་ཡིན་པས་སེམས་ལ་ཞི་བདེ་ཡོད་ན་ལུས་སེམས་ཀྱི་འཕྲོད་བསྟེན་ལ་ཕན་ཐོགས་ཡོད་པ་ཡིན།ཁོང་ཁྲོ།ཕྲག་དོག་སོགས་ཀྱིས་ལུས་སེམས་ཀྱི་འཕྲོད་བསྟེན་ལ་གནོད་ཀྱི་ཡོད་པ་སོགས་བཀའ་སྩལ་བ་དང་།དེ་ནས་མགོན་པོ་གང་ཉིད་མཆོག་གི་ཐུགས་བསྐྱེད་ཆེན་པོ་གསུམ་ལས་འགྲོ་བ་མི་ཡོངས་ལ་བདེ་སྐྱིད་བསྐྲུན་ཐབས་ཀྱི་སྐོར་ལ་འབད་བརྩོན་གནང་བཞིན་པའི་སྐོར་བཀའ་སྩལ་བ་དང་།འཛམ་གླིང་གི་དམག་འཁྲུག་སོགས་ཀྱི་དཀའ་རྙོག་རྣམས་འགྲོ་བ་མི་རང་ཉིད་ཀྱིས་བཟོས་པ་ཡིན་པས་དེ་ཉིད་འགྲོ་བ་མི་རང་ཉིད་ཀྱི་རྣམ་དཔྱོད་ལ་བརྟེན་ནས་སེལ་དགོས་པ་དང་།སེམས་ཀྱི་བདེ་སྐྱིད་དང་ནང་སེམས་ཀྱི་བཟང་པོའི་ཡོན་ཏན་སོགས་ཧ་ཅང་གལ་ཆེ་པོ་ཡིན་པས་དེའི་སྐོར་ལ་འབད་བརྩོན་བྱེད་དགོས་པ་དང་།ད་ལྟའི་ཤེས་ཡོན་ལམ་ལུགས་ནང་སྤྱོད་བཟང་གིས་ལྡང་གི་མེད་པས་ཆོས་ལུགས་དང་མ་འབྲེལ་བའི་སྤྱོད་བཟང་གི་ཤེས་ཡོན་གལ་ཆེན་པོ་ཡིན་པ་དང་།མགོན་པོ་གང་ཉིད་མཆོག་གིས་དེའི་ཐོག་མཛད་འཕྲིན་སྐྱོང་བཞིན་པ་སོགས་བཀའ་སྩལ།